Calais spilaði í gær sinn fyrsta leik á árinu 2020 þegar þeir tóku á móti Arles í frönsku N1 deildinni í gær . Bæði lið þurftu á sigri að halda til að auka möguleika sína á að enda í topp þremur í riðlinum . Calais byrjaði leikinn mjög vel og var greinilegt að þeir voru tilbúnir í leikinn . Þeir náðu fljótt góðu forskoti í hrinunni , Arles voru þó ekki af baki dottnir og þeir náðu að minnka muninn aðeins í lokinn en það var þó ekki nóg og unnu Calais hrinunna 25 - 20 . Önnur hrinan var jafnari til að byrja með og voru Calais ekki alveg eins skarpir í byrjun hrinunnar . Arles náði fljótt 4 stiga forystu í hrinunni . Calais voru þó ekki lengi að snúa því við og um miðja hrinuna voru heimamenn komnir með 4 stiga forystu . Þeir létu þessa forystu ekki að hendi og unnu aðra hrinuna einnig 25 - 20 . Þriðja hrinan var svipuð og sú fyrsta þar sem Calais náði fljótt frumkvæðinu og héldu því allt til loka , þeir unnu þriðju hrinuna 25 - 18 og þar með leikinn 3 - 0 . Góður sigur hjá Calais sem þurfti á sigrinum að halda eftir tvo tapleiki í röð í deildinni . Þeir styrktu með sigrinum stöðu sína í þriðja sætinu og eru þeir núna með 19 stig . Landsliðsmaðurinn Hafsteinn Valdimarsson var í byrjunarliði Calais í dag og lék hann allan leikinn . Hann átti mjög góðan leik í liði Calais í dag og var með bestu mönnum vallarins . Nánari upplýsingar um úrslit og stöðu í deildinni má sjá hér .